Stanovisko Európskeho hospodárskeho a sociálneho výboru na tému Návrh smernice Európskeho parlamentu a Rady o kvalite vody určenej na ľudskú spotrebu (prepracované znenie)

[COM(2017) 753 final – 2017/0332(COD)]

(2018/C 367/21)

Spravodajca: Gerardo LARGHI

Konzultácia Európsky parlament, 8. februára 2018 Rada, 28. februára 2018 Právny základ článok 304 Zmluvy o fungovaní Európskej únie Rozhodnutie plenárneho zhromaždenia 13. februára 2018 Príslušná sekcia sekcia pre poľnohospodárstvo, rozvoj vidieka a životné prostredie Prijaté v sekcii 26. júna 2018 Prijaté v pléne 12. júla 2018 Plenárne zasadnutie č. 536 Výsledok hlasovania (za/proti/zdržalo sa) 161/1/2

1. Závery a odporúčania

1.1. Európsky hospodársky a sociálny výbor (EHSV) víta návrh Komisie na aktualizáciu smernice o pitnej vode, pričom vo veľkej miere odobruje jeho štruktúru, ciele a opatrenia. Výbor s uspokojením konštatuje, že prvýkrát sa úspešne završuje legislatívny proces, ktorý sa začal prostredníctvom európskej iniciatívy občanov, pričom sa spĺňajú všeobecné očakávania. Výbor takisto poukazuje na skutočnosť, že viac ako 99 % pitnej vody v EÚ spĺňa požiadavky smernice 98/83/ES.

1.2. V zhode so svojim predchádzajúcim stanoviskom ( 1 ) EHSV vyjadruje poľutovanie nad tým, že v návrhu smernice chýba výslovné uznanie prístupu k vode a sanitácii ako všeobecného ľudského práva v súlade s požiadavkami iniciatívy Right2Water a s cieľmi trvalo udržateľného rozvoja Organizácie Spojených národov ( 2 )

1.3. Výbor sa domnieva, že navrhovaný model Svetovej zdravotníckej organizácie (WHO) založený na minimálnom množstve vody na osobu a deň predstavuje vhodnú alternatívu. Je dôležité, aby sa zachoval naďalej holistický prístup k tejto otázke ( 3 ) , pričom treba integrovať predpisy v oblasti udržateľnosti a obehového hospodárstva, ako aj environmentálny, hospodársky sociálny rozmer ( 4 )

1.4. EHSV sa domnieva, že Komisia by mala prijať parametrické hodnoty, ktoré navrhla WHO, pokračovať v mechanizme udeľovania výnimiek, ako je stanovený v súčasnosti a prehodnotiť automatický postup vyžadovaný podľa článku 12 smernice. Cieľom tohto návrhu je zabezpečiť najvyššie normy kvality spolu s vymedzením protokolov, ktoré by sa použili pri výskyte reálneho rizika pre používateľov.

1.5. EHSV je za zavedenie opatrení pre členské štáty s cieľom podporiť prístup k pitnej vode pre zraniteľné osoby, resp. pre obyvateľov izolovaných zemepisných oblastí, ako aj okrajových alebo znevýhodnených vidieckych oblastí. Konkrétne vykonávanie opatrení by v zmysle zásady subsidiarity malo byť dohodnuté s členskými štátmi.

1.6. EHSV je rád, že bola prijatá zásada predbežnej opatrnosti a zásada „znečisťovateľ platí“ ( 5 ) a odobruje organizovanie osvetových kampaní na podporu rozsiahlejšieho a informovanejšieho využívania vody určenej na verejnú spotrebu, pričom odporúča, aby sa využili všetky dostupné nástroje, a nielen tie, ktoré sú k dispozícii na internete.

1.7. EHSV uznáva, že smernica obsahuje významné inovácie v oblasti monitorovania a transparentnosti informácií. Avšak s cieľom zvýšiť povedomie užívateľov o dôležitosti konzumácie vody z vodovodu sa odporúča, aby poskytované informácie boli jasné a zrozumiteľné. EHSV zdôrazňuje dôležitú úlohu, ktorú v distribúcii vody zohrávajú MSP. S cieľom zamedziť byrokratickej záťaži pre MSP musia byť úlohy primerané.

1.8. EHSV sa domnieva, že je dôležité monitorovať zdroje zásobovania vodou v súlade so smernicou 2000/60/ES a – ak je to potrebné – vytvárať zásoby vody na riešenie núdzových situácií; skúmať nové prístupy k alternatívnym zdrojom, ako je dažďová voda; zvážiť racionálnejšie využívanie podzemnej vody, aby sa obmedzilo plytvanie.

1.9. EHSV sa domnieva, že voda určená na domácu spotrebu by mala byť súčasťou obehového hospodárstva a že je dôležité, aby ju smernica Komisie zahrnula do tohto kontextu, a teda aby stanovila nové ustanovenia pre výrobu, zhodnocovanie a opätovné použitie odpadových vôd.

1.10. EHSV sa obáva, že by mohlo dôjsť k tomu, že zvýšené náklady na monitorovanie a na opatrenia na modernizáciu siete ponesú len koneční spotrebitelia, a že teda nebudú rozdelené medzi verejné orgány a dodávateľov.

1.11. EHSV by uvítal, keby členské štáty vytvorili prispôsobené sadzby za vodu pre ľudí s najnižšími príjmami alebo pod hranicou chudoby, ako aj pre tých, ktorí žijú v znevýhodnených vidieckych oblastiach. Výbor zároveň odporúča opatrenia na odrádzanie od nadmerného používania, čím by sa súčasne stimulovali dobré návyky. To by sa malo uplatňovať aj na priemyselné a poľnohospodárske používanie vody. EHSV poukazuje na potrebu efektívnej údržby vodovodnej siete. Toto opatrenie by malo znížiť rozdiel medzi čerpaným objemom vody a účtovaným objemom vody s cieľom bojovať proti plytvaniu. V snahe zabezpečiť solidaritu so skupinami obyvateľov s nižšími príjmami je tiež dôležité, aby sa zachovali degresívne sadzby pre veľkoodberateľov, čo by mohlo prispievať k znižovaniu fixných poplatkov.

1.12. EHSV pokladá vodu za primárny verejný statok. Z tohto dôvodu sa už podzemné vody, hydrologické povodia a rozsiahle prírodné zásoby vody nesmú privatizovať, resp. musia nevyhnutne zostať verejne dostupné. Na zabezpečenie dostupnosti pitnej vody pre všetkých môže členský štát zapojiť súkromné subjekty zabezpečujúce distribúciu vody určenej na domácu spotrebu alebo na priemyselné použitie. Súkromné subjekty by však vo vzťahu k verejnoprávnym subjektom mali zohrávať skôr podpornú než dominantnú úlohu.

1.13. EHSV žiada, aby sa v budúcnosti rozlišovalo medzi uznaním práva na vodu a práva na ochranu zdravia.

2. Súvislosti

2.1. Pitná voda je primárnym statkom, ktorý je nevyhnutný pre zdravie, blahobyt a dôstojnosť každej ľudskej bytosti. Kvalita života každého jednotlivca, ako aj hospodárske a výrobné činnosti, sú výrazne ovplyvnené dostupnosťou vody alebo narušením hydrologického cyklu.

2.2. K dnešnému dňu približne 40 % svetovej populácie závisí pri zásobovaní vodou od cezhraničných povodí a do roku 2030 by približne 2 miliardy ľudí mohli žiť v oblastiach, ktoré budú trpieť nedostatkom vody.

2.3. EÚ je bezpochyby jedným z území, ktoré najlepšie hospodária s pitnou vodou, ale i tak ešte dva milióny európskych občanov nemajú prístup k bezpečným, čistým a cenovo dostupným vodným zdrojom, hoci viac ako 99 % poskytovanej pitnej vody spĺňa požiadavky smernice 98/83/ES.

2.4. Kvalita vody má vplyv na potravinový reťazec, preto musí byť v súlade s nariadením (ES) č. 178/2002 prístup k čistej vode zaručený vo všetkých oblastiach potravinového reťazca.

2.5. Mnoho faktorov, ako napríklad nárast svetovej populácie, rastúci dopyt po vode na domáce, priemyselné a poľnohospodárske využitie, znečistenie a zmena klímy vytvárajú nové výzvy, pokiaľ ide o zásobovanie vodou, prístup k nej, hospodárenie s vodami a ich recykláciu. To je stimulom na aktualizáciu súčasných právnych predpisov, okrem iného smernice 98/83/ES.

2.6. Európsku iniciatívu občanov pod názvom Right2Water z roku 2013 podporilo 1,8 miliónov občanov práve s cieľom prispôsobiť platné predpisy novým výzvam, so základnou požiadavkou uznať právo na vodu a sanitáciu ako všeobecné ľudské právo ( 6 )

2.8. Pod vplyvom iniciatívy Right2Water začala Komisia verejnú konzultáciu ( 10 ) , po ktorej nasledovali oficiálne konzultácie so všetkými príslušnými zainteresovanými stranami, čo okrem iného viedlo k revízii smernice 98/83/ES v rámci programu REFIT. Prístup ku kvalitnej pitnej vode, ako aj účinné hospodárenie s ňou predstavujú jednu z osí Európskeho piliera sociálnych práv, systému preventívnej zdravotnej starostlivosti a zásobovania bezpečnými potravinami a spolu s opätovným použitím vody môžu byť súčasťou akčného plánu pre obehové hospodárstvo ( 11 )

3. Zhrnutie návrhu Komisie

3.1. Smernica stavia na týchto pilieroch: aktualizácia zoznamu parametrických hodnôt, zavedenie prístupu založeného na riziku; zlepšenie pravidiel týkajúcich sa transparentnosti a prístupu spotrebiteľov k aktuálnym informáciám; väčšia transparentnosť a prístup k údajom; vylepšenie voľného obchodu s materiálmi, ktoré prichádzajú do kontaktu s pitnou vodou; prístup k pitnej vode pre každého.

3.2. V návrhu sa predpokladá zvýšenie parametrov, ktoré musí spĺňať voda určená na ľudskú spotrebu čiastočne v súlade s osobitnými odporúčaniami WHO ( 12 ) na zabezpečenie zdravotnej neškodnosti; väčšie kontroly črevných patogénov a Legionelly, zavedenie nových chemických parametrov a parametrov pre zlúčeniny narúšajúce endokrinný systém, ako aj prísnejších hraničných hodnôt pre olovo a chróm.

3.3. Členské štáty zabezpečia, aby sa na dodávky, úpravu a distribúciu vody určenej na ľudskú spotrebu uplatňoval prístup založený na posúdení rizika nebezpečnosti vodných útvarov používaných na odber vody, rizika pri zásobovaní vodou, ako aj rizika v prípade domových rozvodov (ktoré sa bude posudzovať každé tri roky, zatiaľ čo riziko spojené so zásobovaním bude posudzované každých 6 rokov).

3.3.1. Členské štáty majú možnosť vykonávať ďalšie monitorovanie látok a mikroorganizmov, pre ktoré neboli určené parametrické hodnoty.

3.3.2. Nový prístup založený na riziku dopĺňa zásadu „znečisťovateľ platí“.

3.4. Návrh obsahuje ustanovenia na zníženie existujúcich rozdielov a harmonizáciu noriem týkajúcich sa materiálov prichádzajúcich do styku s vodou, ktoré v súčasnosti predstavujú prekážku voľného obchodu.

3.5. Členské štáty sa vyzývajú, aby zabezpečili prístup k vode pre každého a venovali pri tom osobitnú pozornosť zraniteľným a marginalizovaným skupinám, zlepšili kvalitu služby, kde sa už ponúka; zabezpečili prijateľné ceny za vodu pre domácnosti; spustili kampane s cieľom podporiť využívanie pitnej vody, a informovať spotrebiteľov o kvalite pitnej vody na svojom území, o opatreniach prijatých na monitorovanie, zber a zneškodňovanie odpadových vôd.

3.6. Nové náklady budú znášať hlavne poskytovatelia služieb v oblasti vody, zatiaľ čo spotrebitelia by mali okrajovo zaznamenať mierne zvýšenie svojich účtov; v každom prípade však smernica vylučuje riziko nedostupných cien za pitnú vodu. Výdavky na rodinu by sa mohli zvýšiť o 0,73 % až 0,76 %, t. j. od 7,90 EUR do 10,40 EUR ročne, ale lepšia kvalita vody v domácnostiach by mohla ľudí presvedčiť, aby sa vzdali spotreby fľaškovej vody.

3.7. Možné straty pracovných miest by sa mohli kompenzovať zvýšením počtu pracovných miest v sektore zásobovania vodou a úsporami z obalov a recyklácie plastov. Pracovné miesta by mali vznikať predovšetkým tam, kde sa nachádzajú zdroje zásobovania.

3.8. Očakáva sa pozitívny vplyv na MSP, najmä tie, ktoré majú do činenia s analýzou a čistením vôd. Administratívne náklady pre vnútroštátne orgány boli vyhodnotené ako zanedbateľné alebo klesajúce.

4. Všeobecné pripomienky

4.1. EHSV podrobne preskúmal návrh Komisie na aktualizáciu smernice o pitnej vode. Výbor predovšetkým s uspokojením konštatuje, že prvýkrát sa úspešne završuje legislatívny proces, ktorý sa začal prostredníctvom európskej iniciatívy občanov, pričom sa spĺňajú všeobecné očakávania. Poukazuje však na to, že viac ako 99 % pitnej vody v EÚ spĺňa požiadavky smernice 98/83/ES a je najvyššej kvality ( 13 )

4.2. Vyjadruje však poľutovanie nad tým, že v návrhu smernice chýba výslovné uznanie prístupu k vode a sanitácii ako všeobecného ľudského práva, v súlade s požiadavkami európskej iniciatívy občanov Right2Water, s rezolúciou Valného zhromaždenia Organizácie Spojených národov z 25. septembra 2015 s názvom Transformujeme náš svet: Agenda 2030 pre udržateľný rozvoj, ako aj s cieľmi trvalo udržateľného rozvoja Organizácie Spojených národov (cieľ č. 6: „zabezpečiť všeobecný a spravodlivý prístup k bezpečnej a cenovo dostupnej pitnej vode pre všetkých“).

4.3. EHSV súhlasí s rozhodnutím Komisie použiť ako nástroj smernicu, pretože v súlade so zásadou subsidiarity lepšie zodpovedá osobitým potrebám a problémom, ktoré existujú na vnútroštátnej a miestnej úrovni, avšak pod podmienkou, že sa vždy zachová holistický prístup zahŕňajúci predovšetkým všetky ostatné právne predpisy v oblasti trvalo udržateľného rozvoja a obehového hospodárstva, s cieľom zaručiť vysokú kvalitu zásobovania pitnou vodou.

4.4. EHSV navrhuje, aby mali členské štáty v súlade so zásadou subsidiarity možnosť prijať konkrétne opatrenia s cieľom uľahčiť zraniteľným a marginalizovaným osobám prístup k pitnej vode. Výbor má však vážne pochybnosti o zrušení súčasného systému výnimiek na vnútroštátnej úrovni v spojení so zavedením automatických mechanizmov podľa článku12 smernice. Uvedené opatrenia totiž primerane nezohľadňujú územné špecifiká a mohli by viesť k náhlemu prerušeniu dodávok bez skutočného ohrozenia ľudského zdravia. V tejto súvislosti sa požaduje, aby sa prikladal väčší význam trendom zisteným v zložení vody než jednotlivým sporadickým údajom.

4.5. EHSV odobruje organizovanie rozsiahlych osvetových kampaní na informovanie občanov o nových pravidlách na ochranu zdravia a na podporu rozsiahlejšieho a informovanejšieho využívania vody určenej na verejnú spotrebu. Tieto kampane by sa mali realizovať aj pomocou iných než len digitálnych nástrojov, aby pokryli všetky skupiny obyvateľstva. Komisia by mala posúdiť ekonomické opatrenia v prospech kampaní o recyklácii, ako aj finančné príspevky pre osoby, ktoré kupujú domáce spotrebiče s nízkou spotrebou vody.

4.6. EHSV podporuje návrh, aby sa zjednotili existujúce právne predpisy o materiáloch, ktoré prichádzajú do styku s pitnou vodou. Výbor sa predovšetkým domnieva, že toto opatrenie môže prispieť k dosiahnutiu značných úspor z rozsahu na vnútornom trhu a pokroku v oblasti zdravotníctva.

5. Konkrétne pripomienky

5.1. EHSV pokladá skúsenosť, ktorú predstavovala iniciatíva Right2Water, za dôležitú prípadovú štúdiu, ktorú bude musieť Komisia zobrať do úvahy s ohľadom na posilnenie nástroja európskej iniciatívy občanov. Výbor predovšetkým konštatuje, že je to prvá a jediná iniciatíva, ktorá úspešne zavŕšila svoj životný cyklus, čím sa potvrdila prílišná zložitosť tohto nástroja jednak pre výbor na podporu iniciatívy vo fáze predkladania a zberu vyhlásení o podpore, jednak vo fáze nadväzujúcich opatrení Komisie ( 14 ) , ako sa už čiastočne uznalo v nedávnom návrhu nariadenia COM(2017) 482.

5.2. Výbor sa domnieva, že navrhovaný model WHO založený na minimálnom množstve vody na osobu a deň predstavuje vhodnú alternatívu ( 15 ) . EHSV považuje za dôležité, aby EÚ stála na čele boja proti celosvetovému nedostatku vody.

5.3. V súlade s usmerneniami WHO je dôležité zaviesť opatrenia zamerané na zlepšenie prístupu užívateľov k pitnej vode na základe týchto ukazovateľov: — bezpečnosť: žiadne prípadné stopy patogénnych mikroorganizmov a chemických látok by nemali presiahnuť prah tolerancie alebo spôsobiť rádiologické ohrozenie, — prijateľnosť: voda musí mať prijateľnú farbu, vôňu a chuť, — dostupnosť: každý má právo na vodu a hygienicko-sanitárne služby, ktoré musia byť fyzicky prístupné v rámci alebo v bezprostrednej blízkosti domácnosti, školy, pracoviska alebo zdravotníckeho zariadenia, — cenová dostupnosť: rozvojový program Organizácie Spojených národov (UNDP) naznačuje, že náklady na vodu by nemali presiahnuť 3 % príjmu domácností.

5.4. EHSV vyjadruje znepokojenie, pokiaľ ide o riziko zvýšenia nákladov pre spotrebiteľov a opätovne zdôrazňuje svoju požiadavku, aby sa všetkým občanov uznalo ich právo na bezpečnú pitnú vodu za dostupné ceny. Preto vyzýva členské štáty a Komisiu, aby s ohľadom na väčšiu transparentnosť dohliadali na vývoj cien.

5.5. EHSV sa domnieva, že aktualizácia smernice by mohla viesť k vzniku nových príležitostí a pracovných miest v mnohých MSP, najmä tých, ktoré pôsobia v oblasti analýzy a monitorovania vody, údržby a nových zariadení. Výbor však konštatuje, že Komisia nevenuje dostatočnú pozornosť existencii primeraného počtu pracovníkov, ktorí by mali náležité zručnosti a schopnosť zvládať nové výzvy tohto odvetvia. EHSV zdôrazňuje dôležitú úlohu, ktorú v distribúcii vody zohrávajú MSP. S cieľom zamedziť byrokratickej záťaži pre MSP musia byť úlohy primerané.

5.6. EHSV varuje pred hrozbou, ktorú by smernica mohla predstavovať pre sektor výroby minerálnych vôd, s výrazným účinkom na zamestnanosť. Komisia nerozvinula dostatočne toto riziko, jednak pokiaľ ide o podporu podnikov pri prípadnej priemyselnej konverzii, jednak v prípade pracovníkov, pokiaľ ide o prípadnú podporu počas období, keď nepracujú, ako aj na rekvalifikáciu ich zručností zameraných na opätovné pracovné začlenenie. EHSV sa nazdáva, že tieto otázky musia byť riešené na úrovni EÚ s využitím všetkých dostupných nástrojov vrátane sociálneho dialógu.

5.7. EHSV sa domnieva, že je dôležité monitorovať zdroje zásobovania vodou v súlade so smernicou 2000/60/ES a – ak je to potrebné – vytvárať zásoby vody na riešenie núdzových situácií; skúmať nové prístupy k alternatívnym zdrojom, ako je dažďová voda, odsoľovanie; zvážiť racionálnejšie využívanie podzemnej vody, aby sa obmedzilo plytvanie.

V Bruseli 12. júla 2018 Predseda Európskeho hospodárskeho a sociálneho výboru Luca JAHIER

(1) Stanovisko EHSV na tému Voda a sanitácia sú ľudským právom! (Ú. v. EÚ C 12, 15.1.2015, s. 33), bod 1.8.

(2) Rezolúcia Valného zhromaždenia Organizácie Spojených národov z 25. septembra 2015 s názvom „Transformujeme náš svet: Agenda 2030 pre udržateľný rozvoj“. Cieľ č. 6 „zabezpečiť všeobecný a spravodlivý prístup k bezpečnej a cenovo dostupnej pitnej vode pre všetkých“.

(3) Stanovisko EHSV na tému Európske partnerstvo v oblasti inovácií zamerané na vodné hospodárstvo (Ú. v. EÚ C 44, 15.2.2013, s. 147), bod 1.2.

(4) Stanovisko EHSV na tému Začlenenie vodohospodárskej politiky do ostatných oblastí európskej politiky (Ú. v. EÚ C 248, 25.8.2011, s. 43), bod 1.1.

(5) Stanovisko EHSV na tému Koncepcia na ochranu vodných zdrojov Európy (Ú. v. EÚ C 327, 12.11.2013, s. 93), bod 1.5.

(6) www.right2water.eu.

(7) Uznesenie Európskeho parlamentu z 8. septembra 2015 k „ďalšiemu postupu nadväzujúcemu na európsku iniciatívu občanov Right2Water“ („právo na vodu“).

(8) Stanovisko EHSV na tému Voda a sanitácia sú ľudským právom! (Ú. v. EÚ C 12, 15.1.2015, s. 33).

(9) Rezolúcia Valného zhromaždenia Organizácie Spojených národov z 25. septembra 2015 s názvom „Transformujeme náš svet: Agenda 2030 pre udržateľný rozvoj“. Cieľ č. 6 „zabezpečiť všeobecný a spravodlivý prístup k bezpečnej a cenovo dostupnej pitnej vode pre všetkých“.

(10) Komisii bolo doručených viac než 5 900 odpovedí a následne uskutočnila formálne stretnutia s cieľom diskutovať o transparentnosti a referenčnom porovnávaní.

(11) COM(2017) 614 final.

(12) Projekt spolupráce s regionálnym úradom WHO pre Európu zameraný na parametre pitnej vody „Odporúčanie na podporu preskúmania prílohy I k smernici Rady 98/83/ES o kvalite vody určenej na ľudskú spotrebu [Drinking Water Parameter Cooperation Project of the WHO Regional Office for Europe ‚Support to the revision of Annex I Council Directive 98/83/EC on the quality of water intended for human consumption (Drinking Water Directive)‘ Recommendation“], 11. september 2017.

(13) COM(2016) 666.

(14) Stanovisko EHSV na tému Európska iniciatíva občanov (Ú. v. EÚ C 237, 6.7.2018, s. 74).

(15) http://www.ohchr.org/Documents/Publications/FactSheet35en.pdf.